早發北山由麥嶺飯大通登烟霞洞閣
作者：周紫芝
朝代：宋

paragraphs: 瀕湖兩峰高，屹立曉相望。
蒼凉昇海日，骯髒露千嶂。
羸驂絕坡陁，巖谷飽追訪。
緬懷洪荒初，藴蓄含萬象。
渾沌久已死，倏忽真巧匠。
誰令鑿空手，出此奇險狀。
中虚納游雲，谷靜答幽唱。
暗穴下無底，濤聲想悲壯。
十八老聲聞，附石出遺像。
誰其架脩椽，置屋雲雨上。
青山不知數，遶屋森百丈。
忽于兩峰間，萬頃見烟浪。
澎湃海潮聲，往往入藜杖。
天公知愛山，令我拜嘉貺。
眇焉隔仙凡，欲往漫惆悵。
便當學枯禪，綺語蠲宿妄。
自足伴周旋，長年此遐放。